CELEX: C2004/262/107
Language: fi
Date: 2004-10-23 00:00:00
Title: Asia T-355/04: CO-FRUTTA Soc.coop.a.r.l.:n 27.8.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/58
            
         CO-FRUTTA Soc.coop.a.r.l.:n 27.8.2004 Euroopan yhteisöjen komissiota vastaan nostama kanne
   (Asia T-355/04)
   (2004/C 262/107)
   Oikeudenkäyntikieli: italia
   CO-FRUTTA Soc.coop.a.r.l. on nostanut 27.8.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajana ovat asianajajat Wilma Viscardini ja Gabriele Dona
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa EY 230 artiklan nojalla 28.4.2004 päivätyllä pääosaston ”Maatalous” pääjohtajan kirjeellä (AGRI/11451/28.4.2004) tehdyn Euroopan yhteisöjen komission päätöksen, jolla oli hylätty CO-FRUTTAn hakemus saada tutustua asiakirjoihin, joissa on tietoja niistä elinkeinonharjoittajista, jotka ovat kirjoittautuneet banaanien tuojiksi yhteisössä (banaanialan yhteinen markkinajärjestely), ja jolla oli implisiittisesti hylätty CO-FRUTTAn 3.5.2004 päiväämällä kirjeellä esittämä uudistettu pyyntö
            
         
               —
            
            
               velvoittaa Euroopan yhteisöjen komission korvaamaan oikeudenkäyntikulut.
            
         Oikeudelliset perusteet ja pääasialliset perustelut:
   Kanneperusteidensa tueksi kantaja esittää, että komission päätös, jolla sen hakemus saada oikeus tutustua asiakirjoihin hylättiin, on lainvastainen koska se perustuu niiden menettelyllisten ja aineellisten oikeussääntöjen virheelliseen soveltamiseen, jotka sääntelevät näitä kysymyksiä. Se toteaa seuraavaa:
   
               —
            
            
               komissio on rikkonut asetuksella N:o 1049/2001 (1) säädettyjä ja päätöksellä N:o 2001/937 (2) määrättyjä menettelyllisiä säännöksiä ja kieltänyt tutustumisoikeuden joidenkin jäsenvaltioiden vastustuksen perusteella, jonka mukaan hakemus oli esitetty liian myöhään;
            
         
               —
            
            
               päätös on ilmeisen ristiriitainen, koska viivästyminen johtuu tarpeesta kuulla jäsenvaltioita. Komissio on kuitenkin väittänyt, että se olisi itsekin kieltäytynyt myöntämästä tutustumisoikeutta jäsenvaltioiden vastustuksesta riippumatta. Tällä tavoin komissio loukkaa kantajan mukaan säännöksiä, joiden nojalla sen on tehtävä päätöksensä riippumattomana, koska se on jo ennalta omaksunut lopullisen kantansa;
            
         
               —
            
            
               komissio on esittänyt, että asiassa on kyse asetuksessa N:o 1049/2001 säädetyistä poikkeuksista, joiden perusteella tutustumisoikeus voidaan kieltää perusteita esittämättä. Kantaja toteaa kuitenkin sen perusteen osalta, johon oli vedottu tutustumisoikeuden kieltämiseksi (liikesalaisuuden suoja, josta säädetään asetuksen N:o 1049/2001 4 artiklan 2 kohdassa), että asiassa eivät vallitse ne olosuhteet, joiden perusteella siihen voitaisiin vedota, koska banaanialan yhteisen markkinajärjestelyn yhteydessä ei voida puhua liikesalaisuuden suojasta niin kuin komissio on siihen asiassa viitannut;
            
         
               —
            
            
               komissio ei ole tehnyt päätöstä kantajan tutustumisoikeutta koskevassa hakemuksessa mainittujen tiettyjen asiakirjojen osalta ja loukannut näin hyvän hallintotavan periaatetta;
            
         
               —
            
            
               komissio ei ole myöntänyt osittaista tutustumisoikeutta sellaisten asiakirjojen osalta, jotka ovat peräisin jäsenvaltioista, jotka eivät ole kieltäneet tietojen luovuttamista.
            
         
      (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annettu Euroopan parlamentin ja neuvoston asetus (EY) N:o 1049/2001 (EYVL L 145, 13.5.2001, s. 43).
   
      (2)  Työjärjestyksensä muuttamisesta 5 päivänä joulukuuta 2001 tehty komission päätös 2001/937/EY, EHTY, Euratom (EYVL L 345, 29.12.2001, s. 94).